**Informatīvais ziņojums**

**par prioritāri atveramajām datu kopām, kas ir valsts iestāžu rīcībā**

Saturs

[Ievads 1](#_Toc26252149)

[1. Pašreizējās situācijas apraksts 2](#_Toc26252150)

[2. Latvijas Atvērto datu stratēģija 3](#_Toc26252151)

[3. Valsts meža dienesta (VMD) datu publicēšana 6](#_Toc26252152)

[4. Latvijas Valsts ceļu (LVC) datu publicēšana 6](#_Toc26252153)

[5. Uzņēmumu reģistra (UR) rīcībā esošo datu kopu publicēšana 6](#_Toc26252154)

[6. Veselības ministrijas (VM, NVD, ZVA, SPKC) rīcībā esošo datu publicēšana 7](#_Toc26252155)

[7. Valsts ieņēmumu dienesta (VID) datu publicēšana 7](#_Toc26252156)

[8. Pārtikas veterinārā dienesta (PVD) datu publicēšana 8](#_Toc26252157)

[9. Kultūras informācijas sistēmas centra (KISC) datu publicēšana 8](#_Toc26252158)

[10. Nacionālā Kultūras mantojuma pārvaldes (NKMP) datu publicēšana 10](#_Toc26252159)

[11. Apkopojums par iesniedzamajām datu kopām 10](#_Toc26252160)

# Ievads

Informatīvais ziņojumspar prioritāri atveramajām datu kopām, kas ir valsts iestāžu rīcībā (turpmāk – informatīvais ziņojums) ir izstrādāts, lai sekmētu Latvijas Atvērto datu stratēģijā noteikto mērķi: definēt sistemātisku pieeju vienotas un koordinētas politikas un saistītā regulējuma izstrādē, metodiskajā vadībā un īstenošanā, veicinot datu pieejamības nodrošināšanu atbilstoši “atvērts pēc noklusējuma” principam, sekmējot datos un tehnoloģijās balstītu inovāciju attīstību un to komercializāciju. Kā prioritāri atveramās datu kopas izvēlētas tās datu kopas, kuru publicēšana informācijas un komunikācijas tehnoloģiju (turpmāk – IKT) nozarei dod iespēju radīt jaunus pakalpojumus un produktus. Atveramās datu kopas noteiktas sadarbībā ar IKT nevalstiskajām organizācijām – Latvijas atvērto tehnoloģiju asociāciju un Latvijas informācijas un komunikācijas tehnoloģiju asociāciju.

# Pašreizējās situācijas apraksts

Atbilstoši Starptautiskajai atvērto datu hartai[[1]](#footnote-1) ikviena organizācija tiek aicināta digitālās informācijas uzturēšanas jomā ievērot principu “atvērts pēc noklusējuma”, publiski sniedzot informāciju sabiedrībai, izņemot gadījumus, kad normatīvie akti to aizliedz. Pēc Eiropas Komisijas viedokļa datu atvēršana var ievērojami uzlabot valsts administrācijas caurskatāmību un veicināt iedzīvotāju sociālās un politiskās aktivitātes izaugsmi. 2014.-2020. gada attīstības plānošanas periodā Publiskās pārvaldes datu pieejamība atvērto datu veidā ir viens no e-pārvaldes politikas pamatprincipiem.

Kā norādīts Eiropas Komisijas Publiskā sektora informācijas atkalizmantošanas direktīvas[[2]](#footnote-2) (ES, 2019/1024, 2019.gada 20.jūnijs) (turpmāk – Direktīva) ietekmes izvērtējumā[[3]](#footnote-3), Eiropas datu tirgus aug strauji un jau tuvākajos gados pie labvēlīgiem apstākļiem var sasniegt pat 4% no visa Eiropas Savienības (turpmāk – ES) kopprodukta. Tā kā publiskais sektors ir viens no tautsaimniecības datu intensīvākajiem sektoriem, ES atvērto datu tirgus ir galvenais kopējās ES datu ekonomikas struktūras elements. Atvērto datu potenciāls var palielināt valsts pārvaldes darbības efektivitāti, uzlabojot politikas veidošanu, tādā veidā līdz 2020.gadam ietaupot EUR 1,7 miljardus 28 ES valstu pārvaldes iestādēm.

Šobrīd Eiropas Komisija ir uzsākusi darbu, lai atkārtoti veiktu grozījumus Direktīvā, paredzot, ka turpmāk direktīva attiektos arī uz valsts un pašvaldību uzņēmumiem, kapitālsabiedrībām. Izstrādātie Direktīvas grozījumi paredz arī noteikt visām ES dalībvalstīm harmonizētu konkrētu datu sarakstu vai nozares, kuru rīcībā esošos datus padarīt publiski pieejamus.

Valsts sektora datu atkalizmantošanai komerciāliem vai nekomerciāliem mērķiem ir pilnībā jāatbilst ES un tās dalībvalstu nacionālajiem privātuma aizsardzības tiesību aktiem. Atklātu pārvaldes iestāžu datu izmantošanas veicināšanas mērķi un personas datu aizsargāšana var būt savstarpēji pastiprinoši, ja tiek izmantota pro-aktīva un apzināta informācijas pārvaldība valsts sektorā[[4]](#footnote-4).

ES dalībvalstu publiskajā pārvaldē tikai atsevišķos izņēmuma gadījumos tiek nodrošinātas atvērto datu izmantošanas iespējas. Nodrošinot valsts rīcībā esošo datu brīvu pieejamību, tiktu radīti priekšnoteikumi privātā, nevalstiskā un zinātniskā sektora iespējamai sadarbībai, kas balstītos uz publiskās pārvaldes radītiem datiem. Tā rezultātā tiktu radīti jauni e-pakalpojumi un veicināta IKT produktu attīstība, kā arī iespēja pastarpinātai situācijas analīzei un izpētei, tādejādi sekmējot valsts ekonomisko izaugsmi, darbavietu radīšanu, kā arī sociālo procesu modelēšanu un paredzēšanu nākotnē.

Informācijas atklātības likums nosaka, ka atvērtie dati ir “brīvi pieejama bezmaksas informācija bez atkalizmantošanas ierobežojumiem, kuru var rediģēt un automatizēti apstrādāt ar brīvi pieejamām lietojumprogrammām”. Savukārt, Ministru kabineta 2018.gada 25.septembra noteikumu Nr.611 “Kārtībā, kādā iestādes ievieto informāciju internetā” 28.punkts nosaka, ka *“[..]iestāde tās rīcībā esošos atvērtos datus mašīnlasāmā formā kopā ar metadatiem vai tikai datu kopas metadatus publicē Latvijas Atvērto datu portālā (*[*https://data.gov.lv)*](https://data.gov.lv)) *[..]*”. Ja iestādes rīcībā ir atvērtie ģeotelpiskie dati, tā tos publicē valsts vienotajā ģeotelpiskās informācijas portālā (<https://geolatvija.lv>). Lai gan normatīvais regulējums ir spēkā salīdzinoši nesen, atsevišķas iestādes, saskatot atvērto datu sniegtās iespējas, uzsāka to rīcībā esošo datu publicēšanu atvērto datu formātā jau daudz agrāk. Iepirkumu uzraudzības birojs[[5]](#footnote-5) publicē informāciju par iepirkumiem par periodu, sākot no 2013.gada 1.janvāra, kopš 2017.gada atvērtos datus publicē arī Uzņēmumu reģistrs[[6]](#footnote-6), kopš 2015.gada - Rīgas dome[[7]](#footnote-7).

Lai sekmētu atvērto datu koncepta attīstību un tā pielietojumu valsts pārvaldē Vides aizsardzības un reģionālās attīstības ministrija (turpmāk – VARAM), sadarbībā ar Valsts administrācijas skolu projekta Nr.3.4.2.0/15/I/001 “Valsts pārvaldes cilvēkresursu profesionālā pilnveide labāka regulējuma izstrādē mazo un vidējo komersantu atbalsta jomā” ietvaros rīkoja mācību pasākumu “Ievads izpratnei darbam ar atvērtajiem datiem”[[8]](#footnote-8). Mācību pasākuma mērķis bija sniegt informāciju par atvērtajiem datiem (t.sk. nozīmi, pieejamību, pielietojumu, publicēšanu/komunicēšanu, labajiem prakses piemēriem), lai veicinātu atvērto datu kā resursa pieejamību Latvijas sabiedrībai.

Ņemot vērā atvērto datu nozīmības pieaugumu pēdējos gados un to, ka iestāžu rīcībā esošo datu apjoms arvien pieaug, VARAM sadarbībā ar Valsts administrācijas skolu plāno organizēt līdzīga veida informatīvos seminārus. Lai informatīvajiem semināriem būtu augstāka pievienotā vērtība, kursa satura izstrādē un semināru vadīšanā tiks iesaistīta gan Valsts reģionālās attīstības aģentūra un Latvijas Atvēro tehnoloģiju asociācija (turpmāk – LATA) un Latvijas Informācijas un komunikāciju tehnoloģiju asociācija (turpmāk – LIKTA).

Ministru kabineta 2018.gada 6.februāra sēdē apstiprinātais informatīvais ziņojums "Par Ministru kabineta 2017.gada 25.jūlija sēdes protokollēmumā (prot. Nr.37 1.§) "Noteikumu projekts "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība"" 3.punktā dotā uzdevuma izpildi"” noteica VARAM kā atbildīgo valsts iestādi atvērto datu jomā. VARAM jau kopš 2015.gada, organizējot izglītojošus seminārus valsts pārvaldes darbiniekiem un interesentiem, ir veicinājusi atvērto datu politikas un iniciatīvu īstenošanu valsts pārvaldē. Līdz ar Atvērto datu portāla nodošanas ekspluatācijā Latvija trīs gadu laikā ir pakāpusies uz 10.vietu Eiropas Atvērto datu atkalizmantošanas indeksā[[9]](#footnote-9). Atvērto datu politikas jomā Latvija uz citu ES dalībvalstu fona izcēlusies tieši licencēšanas normu piemērošanas sadaļā, pārsniedzot ES vidējo rādītāju.

# Latvijas Atvērto datu stratēģija

Lai attīstītu vienotu, sistēmisku pieeju valsts rīcībā esošo atvērto datu jomā, VARAM izstrādāja un iesniedza Ministru kabinetā informatīvo ziņojumu “Latvijas Atvērto datu stratēģija”[[10]](#footnote-10) (turpmāk – Stratēģija). Informatīvais ziņojums tika izstrādāts iesaistot šādas nevalstiskās organizācijas - LATA, LIKTA un Latvijas Tirdzniecības un rūpniecības kameru (turpmāk – LTRK). Ņemot vērā atvērto datu potenciālo ieguldījumu jaunu un inovatīvu pakalpojumu un produktu radīšanā, Stratēģijas izveidē tika iesaistīta arī Ekonomikas ministrija.

Stratēģijā tiek aprakstīta atvērto datu situācija Latvijā 2019.gada sākumā, izskaidrota atvērto datu stratēģijas ieviešanas principu izveide, aprakstīti datu publicēšanas ieguvumi un izaicinājumi, starptautiskās novitātes atvērto datu jomā un tos ietekmējošie faktori, kā arī aprakstīti datu stratēģijas ieviešanas principi un katram ieviešanas principam noteikti sasniedzamie rezultāti.

Stratēģijā ir identificētas būtiskākie izaicinājumi atvērto datu jomā Latvijā, kā arī noteikti četri darbības virzieni šo izaicinājumu novēršanā. Kā būtiskākie Latvijas izaicinājumi atvērto datu jomā tika identificēti:

1. valsts pārvaldē iztrūkst izpratne par atvērtajiem datiem;
2. atvērto datu nepieejamība;
3. atvērto datu publicēšanas izmaksas un to segšanas avoti;
4. atvērtie dati netiek izmantoti valsts pārvaldes darbības caurskatāmības veicināšanai;
5. normatīvais un metodiskā atbalsta ietvars ir nepilnīgs un nesekmē atvērto datu izmantošanu;
6. valsts pārvaldē ir nepietiekama atvērto datu potenciāla izmantošana;
7. nepietiekama atgriezeniskās saite no atvērto datu izmantotājiem.

Kā četri darbības virzieni nosaukto izaicinājumu novēršanai tika noteikti:

1. atvērto datu pieejamības pieaugums
2. atvērto datu izmantošanas pieaugums
3. augstvērtīgo datu kopu identificēšana un prioritizēšana
4. atvērto datu jomas koordinēšana.

Stratēģijā izveidots rīcības plāns, kurš iekļauj uzdevumus un pasākumu kopumu, lai sasniegtu Stratēģijas izvirzītos mērķus:

1. Izstrādāt visaptverošas vadlīnijas atvērto datu identificēšana, klasificēšanai un atvēršanai, tādā veidā ieviešot principu “Atvērts pēc noklusējuma” (*Open by default*) – Vadlīnijas ietvers informāciju par to, kas ir atvērtie dati, to pazīmes un datu publicēšanas iespējām Latvijas atvērto datu portālā. Vadlīnijās būs iekļauts principa “Atvērts pēc noklusējuma” apraksts.
2. Izstrādāt instrukciju prioritāri atveramo datu kopu identificēšanai, klasificēšanai un atvēršanai – instrukcija ietvers informāciju par prioritārām atvērto datu kopām no to identificēšanas brīža līdz to publicēšanai Latvijas Atvērto datu portālā. Ja iestādes rīcībā esošie dati un informācija, kas ir potenciālais atvērto datu objekts un ir noteikts kā maksas pakalpojums, iestāde izvērtē šo datu publicēšanas izmaksas, finanšu ietekmi un gatavo pieprasījumu no valsts budžeta prioritārajiem pasākumiem vai kompensē šos izdevumus esošā budžeta ietvaros.
3. Veikt publiskās pārvaldes rīcībā esošās informācijas un datu klasifikāciju un to reģistrēšanu Valsts informācijas resursu sistēmā un sadarbspējas informācijas sistēmā (VIRSIS), identificējot atkalizmantojamos un atveramos datus – iestādes apzina savā rīcībā esošos informācijas resursus un datu ievadi VISRSIS sistēmā uzsāk ar 2019.gada 1.oktobri. Ievadot informācijas resursus VIRSIS sistēmā, iestāde izvērtē attiecīgās informācijas datu atvēršanas iespējas, nododot tos sabiedrībai atvērto datu veidā (atveramajiem datiem piešķirot atsevišķu iezīmi. Primāri prasības apzināt publiskās pārvaldes rīcībā esošos informācijas resursus un veikt datu klasifikāciju un to reģistrēšanu VIRSIS sistēmā attieksies un valsts pārvaldes tiešajām iestādēm un to pakļautības un padotības iestādēm.
4. Atbilstoši VIRSIS sistēmā identificētajam, izstrādāt katras institūcijas datu publicēšanas grafiku un publicēt identificētos datus Latvijas Atvērto datu portālā – pēc iestāžu rīcībā esošo atveramo datu kopu identificēšanas, iestādes sagatavos datu kopu publicēšanas grafiku. Atveramo datu kopu publicēšanas grafika pārraudzību un koordinēšanu nodrošina VARAM. Attīstot reāllaika datu apmaiņas risinājumus valsts pārvaldē, to publicēšanai Latvijas Atvērto datu portālā tiktu nodrošināta sasaiste un papildu rīki Ministru kabineta 2019.gada 2.aprīlī apstiprinātā informatīvā ziņojuma “Par informācijas aprites un piekļuves risinājumiem”[[11]](#footnote-11) ieviešanai.
5. Sekmēt datos un tehnoloģijās balstītu inovāciju attīstību un to komercializāciju – šis uzdevums tiks īstenots Ekonomikas ministrijas pārraudzībā esošās “Kompetences centru”, “Tehnoloģiju pārneses”, “Biznesa inkubatori reģionos” programmu, kā arī Norvēģijas finanšu instrumenta programmas “Uzņēmējdarbības attīstība, inovācijas un MVU” ietvaros.
6. Veikt grozījumus Ministru kabineta 2011.gada 29.marta noteikumos nr.233 “Vides aizsardzības un reģionālās attīstības ministrijas nolikums”, precizējot ministrijas kompetences, papildinot ar atvērto datu politikas koordinācijas jomu - grozījumi VARAM nolikumā noteiks VARAM kā par atvērtajiem datiem atbildīgo ministriju. Lai paaugstinātu datu pieejamību un atkalizmantošanas apjomu plānots izveidot sadarbības padomi atvērto datu jomas koordinēšanai. Sadarbības padomes sastāvā būs pārstāvji no Ekonomikas ministrijas, Tieslietu ministrijas un nevalstiskajām organizācijām. Tās viena no funkcijām būs apzināt atvērto datu situāciju Latvijā, gūt atgriezenisko saiti no datu atkalizmantotājiem, apzināt labās prakses piemērus un gatavot informāciju par atvērto datu jomas attīstību Informācijas sabiedrības padomei.
7. Nodrošināt metodisko atbalstu datu identificēšana, klasificēšanas un publicēšanas procesos - VARAM kā par atvērto datu jomu atbildīgā iestāde sniegs atbalstu citu iestāžu darbiniekiem jautājumos par atvērto datu pieejamības nodrošināšanu Atvērto datu portālā un datu pārvaldības jautājumiem.
8. Īstenot publiskās pārvaldes un privātā sektora kapacitātes paaugstināšanas un informēšanas pasākumus – Lai informētu un izglītotu valsts iestāžu darbiniekus un iedzīvotājus par atvērtajiem datiem tiks organizēti izglītojoši kursi, kā arī ekspertu semināri dažādos formātos.

Latvijā līdz Stratēģijas apstiprināšanas nebija vienotas pieejas atvērto datu politikas ieviešanai, jo nav noteiktas prioritātes, un datu atvēršana tiek organizēta tikai Eiropas reģionālā attīstības fonda (turpmāk – ERAF) vai citu ārvalstu finanšu instrumentu finansētajos projektos. Iestādēm, kuras nav piedalījušās ERAF vai citu ārvalstu finanšu instrumentu projektu īstenošanā, izdevumi datu apmaiņai un sadarbspējas attīstībai ir jāfinansē no pieejamā budžeta.

Stratēģijas uzdevumi izriet no tās mērķiem un faktiski ir sistemātisku uzdevumu un pasākumu kopa, kas dažādā ietekmes intensitātē mijiedarbojas, radot ekosistēmu uz datos balstītas sabiedrības un valsts attīstībai. Ņemot vērā labas pārvaldības principu, Stratēģijā iekļautās aktivitātes rosina publiskajam sektoram neveidot jaunus produktus vai pakalpojumus, tādējādi konkurējot ar privāto sektoru. Tās mērķis ir, publiskajam sektoram atverot datus, ļaut privātajam sektoram veidot jaunus, kvalitatīvus un inovatīvus pakalpojumus.

# Valsts meža dienesta (VMD) datu publicēšana

No LATA, LIKTA un LTRK ieteikumiem tika identificēta nepieciešamība publicēt “Meža inventarizācijas ģeotelpiskos un tabulāros datus”. Tikšanās laikā, kurā piedalījās VARAM, LATA, LIKTA un LTRK pārstāvji, VMD informēja, ka iestāde ir ieinteresēta šos datus padarīt publiski pieejamus, jo tādā veidā tā varētu ietaupīt administratīvos resursus, kuri šobrīd tiek izmantoti informācijas pieprasījumu nodrošināšanai. VMD informēja, ka šobrīd publicēt konkrēto datu kopu neļauj Meža likuma 30.panta otrais teikums[[12]](#footnote-12), kurš nosaka: *“[..] Meža inventarizācijas informācija par konkrētā īpašnieka vai tiesiskā valdītāja mežu ir ierobežotas pieejamības informācija[..]*”.

VMD informēja, ka ir sagatavojuši grozījumus Meža likumā, kuri noteiks, ka konkrētie dati ir publiski pieejama informācija, un iesnieguši grozījumus Zemkopības ministrijā un tie tiek virzīti kopā ar citiem aktuāliem grozījumiem šajā likumā. Ņemot vērā, ka citi grozījumi ir komplicētāki un skar dažādas sabiedrības grupas, prognozēt konkrētu grozījumu spēkā stāšanās laiku šobrīd nav iespējams.

# Latvijas Valsts ceļu (LVC) datu publicēšana

No LATA, LIKTA un LTRK ieteikumiem tika identificēta nepieciešamība publicēt “Autoceļu remontdarbu operatīvo informāciju un satiksmes ierobežojumus”, kā arī “Dinamiskos transporta kustības datus”. Tikšanās laikā, kurā piedalījās VARAM, LATA, LIKTA un LTRK pārstāvji, LVC apņēmās datu kopu “Autoceļu remontdarbu operatīvo informāciju un satiksmes ierobežojumus” publicēt līdz 2020.gada 31.janvārim. Tikšanās laikā LVC norādīja, ka “Dinamiskos transporta kustības datus” mašīnlasāmā formātā izgūt nav lietderīgi (tie ir nepārskatāmi). LVC var publicēt gada vidējo statistiku par transporta kustību (arī vēsturiskos datus), savukārt satiksmes intensitātes datus tuvu reāllaikam varētu publicēt DATEX II standartiem atbilstošus datus caur transporta nozares informācijas nacionālo piekļuves platformu (NPP).

LVC līdz 2020.gada 31.janvārim Latvijas Atvērto datu portālā publicēs arī datus, kas iegūti no viedajām ceļazīmēm, melno punktu karti, trokšņu karti (kā kartes slāni), greideru atrašanās vietas, asfalta seguma ceļu bedru remontu vietu karti, stāvlaukumu koordinātas, datus no ceļu malās izvietotajām meteostacijām.

# Uzņēmumu reģistra (UR) rīcībā esošo datu kopu publicēšana

No LATA, LIKTA un LTRK ieteikumiem tika identificēta nepieciešamība publicēt Uzņēmumu gada pārskatus, uzņēmumu valdes locekļu sastāvu, uzņēmumu īpašniekus (dalībniekus), uzņēmumu patiesā labuma guvēju sarakstu. Tikšanās laikā UR norādīja, ka šobrīd notiek saskaņošanas process Uzņēmuma reģistra likumā, kurā tiktu noteikti primārie nosacījumi UR rīcībā esošo datu publicēšanai.

UR informēja, ka no uzņēmumu gada pārskatiem primāri publicēs uzņēmumu finanšu datus. Uzņēmumu gada pārskatu pieejamība sekmētu uzticamību uzņēmumiem sadarbojoties starptautiskos projektos. Publicējot šo informāciju atvērto datu veidā, tas dos iespēju šos datus izmantot arī ārvalstniekiem, kuriem savukārt nebūtu iespēja  atkalizmantot UR informāciju caur Valsts informācijas sistēmu savietotāju.

Visas nozares nosauktās datu kopas atvērto datu veidā UR plāno publicēt sākot no 2021.gada 1.oktobra. Joprojām pastāv diskusijas par publiski pieejamās informācijas apmēru, kur ir jāsaglabā līdzsvars starp personas datu aizsardzību un datu izmantojamību, publicējot pēc iespējas mazāk personas datu (piemēram, aizstājot daļu personas koda) vienlaikus saglabājot datu vērtību un paturot iespēju salīdzināt unikālus datus.

# Veselības ministrijas (VM, NVD, ZVA, SPKC) rīcībā esošo datu publicēšana

No LATA, LIKTA un LTRK tika identificēta nepieciešamība publicēt oficiālos statistikas datus par saslimstību ar onkoloģiskām slimībām, diabētu un citām slimībām, kam valsts kompensē ilgstošu ārstēšanos un oficiālos statistikas datus par zālēm, zāļu cenām, recepšu medikamentiem (anonimizēti dati par sabiedrības veselību).

Lai risinātu datu publicēšanas jautājumus, VARAM organizēja vairākkārtējas tikšanās ar VM, NVD un ZVA pārstāvjiem. NVD norādīja, ka VM padotības iestāžu rīcībā ir daudz datu, bet cilvēkresurss ir noslogots ar jau esošos informācijas tehnoloģiju resursu risinājumu uzturēšanu un pamatfunkciju veikšanu. VM apņēmās apzināt iekšējos resursus, juridisko ietvaru un iespēju robežās pakāpeniski līdz 2020.gada beigām publicēt NVD un SPKC rīcībā esošos datus.

Sanāksmē ZVA informēja, ka Latvijas Atvērto datu portālā ir publicēts viss zāļu reģistrs ar norādi par maksimālo atļauto aptiekas cenu, izsniegšanas kārtību (recepšu/bezrecepšu). Tomēr zāļu patēriņa statistiku liedz publicēt Ministru kabineta 2007.gada 26.jūnija noteikumi Nr.416 “Zāļu izplatīšanas un kvalitātes kontroles kārtība”, kuri nosaka konkrētu informāciju, ko ZVA drīkst publicēt. ZVA līdz šim ir bijušas tiesvedības par papildu informācijas publicēšanu, līdz ar to zāļu patēriņa statistiku publicēt nevar.

# Valsts ieņēmumu dienesta (VID) datu publicēšana

No LATA, LIKTA un LTRK tika identificēta nepieciešamība publicēt “PVN maksātāju” reģistra datus, “Mikrouzņēmuma nodokļu maksātāju” sarakstu, VID datus par nozaru uzņēmumu samaksātajiem nodokļiem (par visiem nodokļu veidiem). Tikšanās laikā VID norādīja, ka jau šobrīd Latvijas Atvērto datu portālā publicē četras datu kopas:

1. muitā noformētās deklarācijas;
2. deklarētās preces;
3. aprēķinātie muitas administrējamie maksājumi;
4. uz robežas deklarētie skaidras naudas līdzekļi.

Līdz 2019.gada beigām VID Latvijas Atvērto datu portālā plāno publicēt pievienotās vērtības nodokļa un mikronodokļu maksātāju sarakstu, datus par saimnieciskās darbības apturēšanu, akcīzes nodokļa markas un speciālās atļaujas (licences) un izziņas darbībām ar akcīzes precēm. VID informēja, ka jau šobrīd publicē dažāda veida informāciju par VID administrētajiem procesiem[[13]](#footnote-13).

VID pārstāvji arī informēja, ka vairākas informācijas sistēmu infrastruktūras un to arhitektūras ir novecojušas – datus mašīnlasāmā formātā izgūt no tām ir sarežģīti, līdz ar to, arvien jaunu datu kopu publicēšanu var plānot attīstot vai nomainot informācijas sistēmu infrastruktūru. Līdz 2021.gada beigām VID plāno publicēt informāciju par darba devējiem, kuru darbinieku vidējais mēneša atalgojums ir valstī noteiktās minimālās mēneša darba algas apmērā vai mazāks; neiesniegtās nodokļu deklarācijas; nodokļu maksātāju (komersantu) taksācijas gadā samaksāto VID administrēto nodokļu kopsummas.

# Pārtikas veterinārā dienesta (PVD) datu publicēšana

LATA, LIKTA un LTRK norādīja, ka vēlētos lai PVD publicētu datus par cūku mēra skartajām teritorijām, kā arī PVD veikto pārbaužu rezultātus tiklīdz tie ir publiskojami. Sanāksmes laikā PVD informēja, ka PVD tīmekļvietnē jau šobrīd ir dati atvērto datu veidā no PVD reģistriem par būtiskākajām PVD darbības jomām[[14]](#footnote-14) un tie ir pieejami arī Latvijas Atvērto datu portālā[[15]](#footnote-15).

PVD norādīja, ka publicēt datus par PVD veiktajām pārbaudēm drīkst tikai pēc gala lēmuma pieņemšanas, jo savādāk tas var kaitēt uzņēmuma reputācijai, ir jāņem vērā komercnoslēpumu saturoša informācija u.c. faktori. PVD arī norādīja, ka ja pārbaudēs tiek konstatēti būtiski pārkāpumi, PVD drīkst informēt sabiedrību, jo sabiedrības intereses ir vērtējamas augstāk par viena uzņēmuma biznesa interesēm. Katrs gadījums, kad tiek atklāti konkrēti pārkāpumi, tiek vērtēts atsevišķi. LATA aicināja publicēt arī starplēmumus (cik juridiski tas ir iespējams), bet PVD norādīja, ka katram šādam gadījuma pievērst papildu uzmanību prasītu nesamērīgu administratīvo slogu un tāpēc nebūtu lietderīgi.

LIKTA informēja, ka būtu būtiski zināt precīzas piemēram, cūku mēra skartās teritorijas robežas, lai varētu sagatavot kartogrāfiskos materiālus, kas savukārt sekmētu uzņēmēju iespējas plānot savas loģistikas ķēdes, darbības attīstību u.c. būtiskus apsvērumus attiecīgajās teritorijās.

PVD līdz 2020.gada 9.aprīlim izvērtēs juridisko regulējumu PVD pārbaužu rezultātu (ne pilnā apmērā) publicēšanas iespējām atvērto datu veidā un cūku mēra skarto teritoriju robežas.

# Kultūras informācijas sistēmas centra (KISC) datu publicēšana

Latvijas valsts pārvaldē ir institūcijas, kuras veic tulkošanu pašas un šādi tulkošanas darbi tiek veikti, izmantojot tehnoloģiskos risinājumus, kādi ir pamata darbarīks tulkošanas uzņēmumos, tādus kā – CAT rīkus. Ar tulkošanas rīkiem (CAT – *computer assited translation*) tulkojuma uzdevumam un veicamajam darbam ir nepieciešamais laiks kļūst īsāks. Tulkošanas rīki ir tulkotājiem izveidotas un tulkošanas darbā pielāgotas programmas, kurās netiek veikta automatizēta tulkošana, bet programmatūra palīdz speciālistam tulkošanas procesā, piedāvājot tulkojamā teksta sagataves no iepriekš jau tulkotajiem tekstu blokiem. Šādā veidā tehnoloģijas palīdz nodrošināt, ka divi vienādi teikumi nekad nebūs jātulko vairāk par vienu reizi. Valsts iestādes, kuras izmanto šādus rīkus rada arī tulkošanas atmiņas, iztulkotais teksts tiek glabāts katrā iestādē atsevišķi vai katrā tulkošanas rīkā atsevišķi un netiek nodrošināta iepriekš iztulkotā teksta atkal izmantošana.

Ir publiskās pārvaldes iestādes, kuras specifisku tulkošanas vajadzību nodrošināšanai izmanto ārpakalpojuma sniedzēju sniegtos pakalpojumus. Pašreiz neviens normatīvais akts neparedz, ka, organizējot tulkošanas pakalpojuma iepirkumu vai cenu aptauju, iestādei nav tiesību prasīt un līdz ar to pakalpojumu sniedzējam nav pienākums nodevumā iekļaut tulkotā teksta atvasinātos materiālus - tādus kā tulkošanas atmiņas kopā ar pašu iztulkoto tekstu. Kā rāda informācija, kas ir pieejama Iepirkumu uzraudzības biroja atvērtajos datos, tad pēdējo četru gadu laikā (01.01.2015-01.09.2018.) valsts pārvaldes pasūtītajos tulkošanas pakalpojumos tika izlietots 8,7 miljoni *eiro*.

Tulkošanas atmiņas bloki ir vērtīgs resurss gan pētniecībai, gan biznesa attīstībai. Tulkošanas atmiņas ir neaizstājams resurss dažādu tehnoloģisko risinājumu pilnveidošanai piemēram, balss atpazīšanā, dažādu virtuālo asistentu veidošanā, daudzvalodu automatizētā tulkošanā un tamlīdzīgi. Lai gan uzņēmumi, kas nodarbojas ar valodu tehnoloģiju izstrādi krāj un attīsta paši savas tulkošanas atmiņas un daudzvalodu korpusus (teksta blokus, kas jau ir tulkoti un to tulkojumi), piekļuve nacionālajam tulkoto materiālu resursam uzlabotu latviešu valodai piemērotas tehnoloģijas, tā saglabājot latviešu valodas jēgu digitālajā vidē, un veicinātu nacionālo tehnoloģiju uzņēmumu konkurētspēju ārvalstu tirgos.

Piemēram, piekļuve tulkoto tekstu korpusiem uzlabotu visu Latvijā strādājošo tulkošanas uzņēmumu konkurētspēju ārvalstu tirgos. Tehnoloģiju uzņēmumiem piekļuve šiem nacionāliem korpusiem ļautu līdzekļus, kuri tiek ieguldīti savu korpusu veidošanā novirzīt biznesa un pašu tehnoloģiju attīstībai. Pētnieku piekļuve šādām tulkošanas atmiņām ļautu pētīt valodas specifiskos jautājumus, valodas izmantošanu digitālajā vidē un izmantot šos datus dažādos eksperimentos un jaunu metožu radīšanā rakstītā teksta apstrādei, piemēram, jaunus algoritmus rakstītā teksta anonimizēšanai vai jaunus algoritmus mašīntulkošanas sistēmu izveidei un to produktu augstas kvalitātes nodrošināšanai.

Atverot tulkošanas atmiņas un mainot procedūras šādu datu iegūšanai valsts pārvaldē tiktu sasniegti vairāki būtiski mērķi:

1. Saņemot tulkošanas atmiņas kopā ar iepirkumiem un piedāvājot tās jaunos iepirkumos, valsts pārvaldei būs iespēja samazināt izdevumus, jo patērētais laiks un faktiski iztulkotais vārdu apjoms turpmākos iepirkumos būs ievērojami mazāks Šāda prakse ir atzīta par efektīvu un tiek izmantota tulkošanas industrijā. Iegūstot tulkošanas atmiņas no tulkošanas pakalpojumiem tiktu palielināts tulkošanas atmiņu apjoms (kā atvērto datu apjoms), kas būtu atkal izmantojamas jaunu risinājumu radīšanai un konkurētspējas nodrošināšanai.
2. Tulkošanas atmiņu pieejamība atļaus efektīvāk izstrādāt jaunas mašīntulkošanas sistēmas, jo to trenēšanā un kvalitātes nodrošināšanā kritisku lomu ieņem tieši valodas dati. Būtiski ir minēt, ka šādu datu pieejamība varēs veicināt arī HUGO.LV (valsts pārvaldes mašīntulkošanas sistēma) sistēmas uzlabošanu un augstākas kvalitātes nodrošināšanu. Sistēmu trenēšanas procesam paliekot efektīvākam un lētākām tiks veicināta sistēmu pieejamība komersantiem un sabiedrībai. Tas ļaus izmantot mašīntulkus, lai automātiski tulkotu eksporta dokumentus, anketas, produktu informāciju un citus tekstus savās vēlamās valodās.
3. Atverot tulkošanas atmiņas un valsts pārvaldes turējumā esošos tulkojumus, Latvija veicinātu Direktīvā noteikto mērķu ieviešanu. Direktīva dalībvalstis aicina ieviest brīvi pieejamu datu politiku, kas veicina valsts sektora informācijas plašu pieejamību un atkalizmantošanu privātiem vai komerciāliem mērķiem un veicina informācijas apriti ne vien uzņēmēju, bet visas sabiedrības vajadzībām.

LIKTA un LTRK norādīja, ka vēlētos lai KISC publicētu Valsts valodas centra tulkošanas atmiņas un valsts iestāžu veikto tekstu tulkojumu korpusus atvērto datu veidā. KISC informēja, ka abas šīs datu kopas tehniski ir iespējams publicēt tulkošanas vietnes HUGO.LV drošajā vidē. Jau šobrīd KISC cenšas atvērt arvien jaunas tulkošanas atmiņas un tekstu tulkojumu korpusus, tomēr KISC norādīja, ka iestādei nav pieredzes ar Ministru kabineta rīkojumu gatavošanu un virzīšanu uz Ministru kabinetu, lai varētu iestādēm uzdot iesniegt to rīcībā esošos tulkojumus.

LIKTA norādīja, ka iestādes kopumā pašlaik tulkojumiem tērē ievērojamus finanšu resursus, tāpēc to rīcībā esošo tulkojumu iekļaušana Hugo.lv samazinātu tulkošanas pakalpojumu izmaksas.

Kā būtisku risinājumu tulkošanas pakalpojumu jomā LIKTA minēja tulkošanas pakalpojumu iekļaušanu Elektroniskās iepirkuma sistēmas (EIS) katalogā, pievienojot prasību, ka tulkojuma veicējs iesniedz KISC sistēmā gan oriģinālvalodas tekstu, kā arī tulkojumu – tādā veidā ar kvalitatīvu tulkojumu papildinot KISC rīcībā esošo tulkojumu tekstu korpusus.

# Nacionālā Kultūras mantojuma pārvaldes (NKMP) datu publicēšana

NKMP ir Kultūras ministrijas padotībā esoša tiešās pārvaldes iestāde, kas īsteno valsts politiku un kontroli kultūras pieminekļu aizsardzībā, veic kultūras mantojuma apzināšanu, izpēti un pieminekļu uzskaiti. Kultūras pieminekļu aizsardzības nozares virsmērķis ir saglabāt kultūras mantojumu kā cilvēka dzīves kvalitātes nozīmīgu faktoru – apzināt, aizsargāt un iekļaut mūsdienu dzīves apritē materiālo kultūras mantojumu, veicināt sabiedrībā kultūrvēsturisko vērtību izpratni.

LIKTA un LTRK norādīja, ka vēlētos lai NKMP publicētu kultūras pieminekļu ģeotelpiskos datus. Tikšanās laikā NKMP informēja, ka jau šobrīd ir apkopoti kultūras pieminekļu ģeotelpiskie dati un izveidota to karte un tos plānots publicēt Valsts vienotajā ģeotelpiskās informācijas portālā (geolatvija.lv). Tehniskos sagatavošanas darbus plānots paveikt un datus publicēt līdz 2020.gada 28.februārim

# Apkopojums par iesniedzamajām datu kopām

|  |  |  |  |
| --- | --- | --- | --- |
| Nr.p.k. | Iestāde | Datu kopa | Termiņš |
| 1. | Valsts meža dienests | Meža inventarizācijas ģeotelpiskos un tabulāros dati | Līdz ar grozījumu Meža likumā spēkā stāšanos |
| 2. | Latvijas Valsts ceļi | Autoceļu remontdarbu operatīvo informācija un satiksmes ierobežojumi | 2020.gada 31.janvāris |
| 3. | Gada vidējā statistika par transporta kustību | 2020.gada 31.janvāris |
| 4. | Viedo ceļazīmju dati | 2020.gada 31.janvāris |
| 5. | Melno punktu karte | 2020.gada 31.janvāris |
| 6. | trokšņu karte (kā kartes slānis) | 2020.gada 31.janvāris |
| 7. | greideru atrašanās lokācija | 2020.gada 31.janvāris |
| 8. | asfalta seguma ceļu bedru remontu vietu karte | 2020.gada 31.janvāris |
| 9. | stāvlaukumu koordinātas | 2020.gada 31.janvāris |
| 10. | Autoceļu malās izvietoto meteostaciju dati | 2020.gada 31.janvāris |
| 11. | Uzņēmumu reģistrs | Uzņēmumu gada pārskati | 2021.gada 1.oktobris |
| 12. | Uzņēmumu valdes locekļu sastāvs | 2021.gada 1.oktobris |
| 13. | Uzņēmumu īpašnieki (dalībnieki) | 2021.gada 1.oktobris |
| 14. | Uzņēmumu patiesā labuma guvēju saraksts | 2021.gada 1.oktobris |
| 15. | Veselības ministrija | Nacionālā veselības dienesta un Slimību profilakses un kontroles centra dati | 2021.gada 1.oktobris |
| 16. | Valsts ieņēmumu dienests | Pievienotā vērtības nodokļu maksātāju saraksts | 2019.gada decembris |
| 17. | Mikronodokļu maksātāju saraksts | 2019.gada decembris |
| 18. | Dati par saimnieciskās darbības apturēšanu | 2019.gada decembris |
| 19. | Akcīzes nodokļa markas un speciālās atļaujas (licences) | 2019.gada decembris |
| 20. | Izziņas darbībām ar akcīzes precēm | 2019.gada decembris |
| 21. | Darba devēju saraksts, kuru darbinieku vidējais mēneša atalgojums ir valstī noteiktās minimālās mēneša darba algas apmērā vai mazāks | 2021.gada decembris |
| 22. | Neiesniegto nodokļu deklarāciju saraksts | 2021.gada decembris |
| 23. | nodokļu maksātāju (komersantu) taksācijas gadā samaksāto VID administrēto nodokļu kopsummas | 2021.gada decembris |
| 24. | Pārtikas un veterinārais dienests | Dati par cūku mēra skartajām teritorijām | Izvērtējums par datu publicēšanu līdz 2020.gada 9.aprīlim |
| 25. | Veikto pārbaužu rezultāti (tiklīdz tie ir publiskojami) | Izvērtējums par datu publicēšanu līdz 2020.gada 9.aprīlim |
| 26. | Kultūras informācijas sistēmu centrs | Valsts valodas centra tulkošanas atmiņas | Pēc Ministru kabineta noteikumu grozījumiem |
| 27. | Valsts iestāžu veikto tekstu tulkojumu korpusus atvērto datu veidā | Pēc Ministru kabineta noteikumu grozījumiem |
| 28. | Nacionālā Kultūras mantojuma pārvalde | Kultūras pieminekļu ģeotelpiskie dati | 2020.gada 28.februāris |

Vides aizsardzības un reģionālās

attīstības ministrs J.Pūce

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

1. Starptautiskā atvērto datu harta <http://opendatacharter.net/principles/> (avots pēdējoreiz skatīts 25.07.2017.) [↑](#footnote-ref-1)
2. <https://eur-lex.europa.eu/legal-content/LV/TXT/?qid=1572337629116&uri=CELEX:32019L1024> [↑](#footnote-ref-2)
3. Creating Value through Open Data report, European Data Portal, November 2015. [↑](#footnote-ref-3)
4. <https://eur-lex.europa.eu/legal-content/LV/TXT/HTML/?uri=CELEX:52011DC0882&from=EN> [↑](#footnote-ref-4)
5. <http://open.iub.gov.lv/> [↑](#footnote-ref-5)
6. <https://www.ur.gov.lv/lv/specializeta-informacija/atvertie-dati/> [↑](#footnote-ref-6)
7. <https://opendata.riga.lv/sakums-112.html> [↑](#footnote-ref-7)
8. <http://vas.gov.lv/lv/box/images/Bezmaksas_pasaakumi/U%20proj.pdf> [↑](#footnote-ref-8)
9. <https://www.europeandataportal.eu/en/dashboard#2018> [↑](#footnote-ref-9)
10. Informatīvais ziņojums apstiprināts 2019.gada 20.augustā. Pieejams: <http://tap.mk.gov.lv/lv/mk/tap/?pid=40472319&mode=mk&date=2019-08-20> [↑](#footnote-ref-10)
11. <http://tap.mk.gov.lv/lv/mk/tap/?pid=40460016&mode=mk&date=2019-04-02> [↑](#footnote-ref-11)
12. <https://likumi.lv/doc.php?id=2825> [↑](#footnote-ref-12)
13. Piemēram: <https://www.vid.gov.lv/lv/statistika/nozaru-statistika> [↑](#footnote-ref-13)
14. <https://registri.pvd.gov.lv/> [↑](#footnote-ref-14)
15. <https://data.gov.lv/dati/lv/dataset?organization=partikas-un-veterinarais-dienests&q=p%C4%81rtikas> [↑](#footnote-ref-15)